Äsjaavastatud asteroid võib selle orbiidi esialgsete arvutuste kohaselt 2008. aasta 30. jaanuaril tabada meie naaberplaneeti ning kui see tõepoolest juhtub, tekib teadlastel enneolematu võimalus uurida värsket kraatrit ning ehk koguni näha asteroditabamust ennast.  Asteroid nimega 2007 WD5 avastati 20. novembril ning selle läbimõõduks hinnatakse praeguste andmete põhjal umbes 50 meetrit.  Kui nädal tagasi avalikustatud esialgsed orbiidiarvutused näitasid, et see tabab tõenäosusega 1/75 järgmise aasta 30. jaanuaril planeeti Marss, siis värskete arvutuste kohaselt on see tõenäosus juba 1/25.  Tavaliselt hinnatakse täpsustatud uuringute käigus sarnased tabavustõenäosused esialgsest näitajast väiksemaks,  Arvutuste täpsustamiseks vaadati üle teadaolev info asteroidi liikumistrajektoori kohta, mis pärines ajast, mis eelnes selle ametlikule avastamisele.  Marsi tabamise tõenäosus  täpsustub ekspertide hinnangul veelgi järgmise aasta alguses.  Kui jätta kõrvale 1994. aastal Jupiteri tabanud komeet Shoemaker-Levy 9 ning asteroid Apophis, pole varem ühegi kosmilise objekti puhul leitud olevat nii suurt mõne planeedi tabamise tõenäosust.  Esmaste kalkulatsioonide põhjal hinnati Apophise puhul selle Maa tabamise tõenäosust aastal 2036 suhtega 1/37, ent  täpsemad uuringud vähendasid selle sündmuse tõenäosuse tasemele 1/45000.  Kui 2007 WD5 tabab Marssi, peaks see maanduma üsna Punase Planeedi ekvaatori lähedale ning tekitama planeedi pinnale kuni ühekilomeetrise läbimõõduga kraatri.  Potentsiaalse tabamuse piirkond pole veel selgunud, ent Marsil viibivad NASA kulgurid Spirit ja Opportunity on ekspertide kinnitusel ohtlikust tsoonist kaugel eemal.  Kui asteroidilöögi suur tõenäosus saaks varakult kinnituse, on põhimõtteliselt võimalik, et Marsi orbiidil viibivad NASA ja Euroopa Kosmoseagentuuri (ESA) uurimislaevad suudavad kraatri tekke reaalajas jäädvustada või siis vähemalt suunata oma kaamerad antud piirkonda vahetult pärast sündmust.    Vaata ka: